Lilly Burger (9) slaan ook nou bollemakiesie | Netwerk24
Lilly Burger (9) slaan ook nou bollemakiesie
Deur Linkie Bessinger 13 Desember 2019 10:02
Philip en Marinda Burger saam met hul dogter Lilly (9), wat vierde in die African Union Sports Council (AUSC) se streek 5-byeenkoms geëindig het. Sy het in die o.14-afdeling deelgeneem.
Aartjie na haar vaartjie.
Dié kenmerkende bollemakiesie het gewoonlik gevolg wanneer Philip Burger agter die pale gaan kuier het. Hier is hy in die trui van die Franse klubspan Perpignan, vir wie hy ’n ruk gespeel het.
Die middelkind van Philip Burger, wat in 2005, 2006 en 2007 lid van die seëvierende Curriebekerspan was, het duidelik haar pa se talente geërf en dit bewys toe sy vanjaar as lid van die Suid-Afrikaanse gimnastiekspan aan die African Union Sports Council (AUSC) se streek 5-byeenkoms deelgeneem het.
Lilly het ’n vierde plek in die pre-junior-afdeling vir o.14’s vir trampolien-spring behaal.
Burger, wat die Curriebeker driemaal saam met sy Cheetah-spanmaats gelig het en ook vir die Blitsbokke sewesrugby gespeel het, sê hy is baie trots op sy dogter.
“Sy werk baie hard aan die gimnastiek en oefen doelgerig. Om op negejarige ouderdom ’n vierde plek te behaal in ’n ouderdomsgroep waar baie van die deelnemers heelwat ouer as jy is, is ’n reuse-prestasie.”
Lilly sê sy sal graag aan die Olimpiese Spele in 2024 wil deelneem. “Dit is my groot droom vir my gimnastiek.”
Sy is nie die enigste van Burger se drie dogters wat van sy talente geërf het nie.
Lilly Burger (9) het vanjaar aan die African Union Sports Council (AUSC) se streek 5-byeenkoms deelgeneem. Hier het sy ’n vierde plek in die o.14-afdeling behaal.
“My oudste, Rumé (11), is ook ’n atleet,” sê hy. Sy het haar pa se vlugvoetigheid geërf.
“Ons gesin hou daarvan om aktief te bly, en sport en buitelug-aktiwiteite is ons almal se liefde.”
Hoewel sy jongste dogter, Zylie (6), nog nie haar talent ontdek het nie, is Burger opgewonde om te sien waarin sy sal presteer.
Burger se pa, Thys, het self op sy dag in drie toetse vir die Springbokke gespeel.
Lilly Burger (9) tuimel deur die lug, byna nes haar pa, Philip, toe hy op sy dag ’n drie vir die Cheetahs gedruk het. Hier neem sy vanjaar as lid van die Suid-Afrikaanse gimnastiekspan aan die African Union Sports Council (AUSC) se streek 5-byeenkoms deel.
Meer oor: Gimnastiek
KYK: 10 uit 10! Gimnas slaan asems weg
SA gimnaste trek swaar in Rusland